KIRJALLINEN KYSYMYS E-1224/00 esittäjä(t): Antonios Trakatellis (PPE-DE) ja Ioannis Averoff (PPE-DE) komissiolle. Komission päätös kreikkalaisen puuvillaviraston maksamien laittomien tukien takaisinperimisestä.



Virallinen lehti nro 053 E , 20/02/2001 s. 0106 - 0106



KIRJALLINEN KYSYMYS E-1224/00 esittäjä(t): Antonios Trakatellis (PPE-DE) ja Ioannis Averoff (PPE-DE) komissiolle (14. huhtikuuta 2000) Aihe: Komission päätös kreikkalaisen puuvillaviraston maksamien laittomien tukien takaisinperimisestä Komission heinäkuussa 1999 tekemän ja Euroopan yhteisöjen virallisessa lehdessä 10. maaliskuuta 2000(1) julkaistun päätöksen mukaan Kreikka on velvollinen perimään takaisin tuet, jotka Kreikan puuvillavirasto on maksanut kreikkalaisille puuvillantuottajille pakollisten maksujen perusteella vuodesta 1992 tähän asti. Nämä tuet on rahoitettu veronluonteisilla maksuilla, joita perittiin sääntöjenvastaisesti muista Euroopan unionin jäsenvaltioista tuotavilta tuotteilta ja joiden suuruus oli yksi prosentti puuvillan, josta siemenet on poistettu, hinnasta. 1. Koska niiden tukien yhteismäärää, joita päätös koskee, ei mainita komission päätöksen tiedoksiannossa, mikä oli laittomien tukien yhteissumma yhdessä niiden korkojen kanssa, jotka Kreikan on perittävä takaisin puuvillantuottajilta? 2. Olisiko Kreikka voinut yhteisymmärryksessä komission kanssa ryhtyä järjestelyihin, jotta teknistä apua, neuvontaa, koulutusta ja tutkimusta koskeviin toimiin myönnetyt tuet eivät olisi yhteismarkkinoiden sääntöjen vastaisia ja jotta ne olisivat valtion tukia koskevien sääntöjen mukaisia? 3. Miksi komissio viivytteli näin kauan kyseisen päätöksen tekemistä ja teki näin siitä huolimatta, että Kreikka ei vedonnut EY:n perustamissopimuksen 87 artiklan 3 kohdassa säädettyihin poikkeuksiin? Tässä kohdassa säädetään siitä, milloin poikkeamista valtion tukia koskevien sääntöjen soveltamisesta voidaan pitää yhteismarkkinoille soveltuvina, esimerkiksi kun kyseessä ovat tuet tietyn talousalueen kehityksen edistämiseen. (1) EYVL L 63, 10.3.2000, s. 27. Franz Fischlerin komission puolesta antama vastaus (31. toukokuuta 2000) 1. Asiaa koskevan Kreikan viranomaisten yhteenvetona laaditun, 21. maaliskuuta 2000 toimitetun tiedonannon mukaan Kreikan puuvillavirastolle lain n:o 2040/92 30 artiklan 3 kohdan mukaisesti maksettujen maksujen kokonaismäärä olisi 366,3 miljoonaa Kreikan drakmaa vuosina 19921998. Komission lopullisen päätöksen mukaisesti tämän määrän korot olisi laskettava maksujen maksupäivästä alkaen. 2. Vaikka mainittuja valtiontukitoimenpiteitä voitaisiin pitää niiden luonteen vuoksi yhteismarkkinoille soveltuvina, ne on rahoitettu perimällä veroluontoisia maksuja rasittaen tarvittaessa toisista jäsenvaltioista tuotuja tuotteita, mikä ei sovellu komission veroluontoisia maksuja koskevaan politiikkaan. Lisäksi maksut ovat Kreikan liittymisasiakirjan vastaisia, jossa kielletään kaikenlaiset kolmansista maista tuotavaan puuvillaan kohdistuvat rajoittavat toimenpiteet. Ongelma voitaisiin ratkaista muuttamalla Kreikan puuvillaviraston rahoitusjärjestelmää ja palauttamalla säännönvastaisesti perityt maksut. 3. Sillä, että Kreikka ei ole vedonnut EY:n perustamissopimuksen 87 artiklan (entinen 92 artikla) 3 kohdan c alakohdassa määrättyihin poikkeuksiin, ei ole tarvittavan ajan kuluessa vaikutusta asiaa koskevan lopullisen päätöksen tekemiseen. Tässä yhteydessä on syytä muistuttaa, että tähän asiaan on jo sovellettu rikkomismenettelyä (EY:n perustamissopimuksen 226 artikla (entinen 169 artikla), joka koski maksujen soveltuvuutta puuvillan yhteiseen markkinajärjestelyyn. Vasta tämän asian luokittelun jälkeen komissio on saattanut päättää sen valtion tukien kannalta.